'Ryk' daggaboer Tyson boks nie vir geld - Sport - Republikein
Wednesday, August 12th, 01:23:30
28 July 2020 | Sport
'n Mens wonder of Mike Tyson sal instem vir 'n dwelmtoets voor sy komende vertoongeveg teen Roy Jones Junior.
Indien wel, sal hy byna vir seker positief vir dagga toets. Die voormalige swaargewigbokskampioen van die wêreld is nie net 'n daggaboer nie, maar ook 'n daggaroker.
"Ek het vir langer as 20 jaar geboks en my lyf het baie straf verduur," het Tyson onlangs aan Cannabis Tech Today gesê.
"Ek het twee operasies gehad en ek gebruik dagga om my senuwees te kalmeer en die pyn weg te neem."
Hoewel wetgewing oor die gebruik van dagga nou al 'n paar jaar wêreldwyd verslap is, is dit steeds op die boksowerhede se lys van verbode middels.
Dis in hierdie stadium nog onseker wie presies Tyson se vertoongeveg teen Jones gaan aanbied en of daar enigsins dwelmtoetse gedoen sal word voor of ná die tyd.
Tyson, wat voorheen ook aan dwelms soos kokaïen verslaaf was, het vier jaar gelede 'n daggaplaas in Kalifornië gekoop.
Mense wat dink dat hy weer begin boks het omdat hy geld nodig het, rook egter een van daardie sigarette.
Die ou grote verdien jaarliks minstens $500 000 uit die verkope van daggaprodukte wat op die plaas vervaardig word.
Volgens die International Business Times dink Tyson daaraan om 'n tipe "universiteit" te begin om daggaboere op te voed.